stanford-oval/wikipedia huggingface dataset:
Final Fantasy X

| Final Fantasy X |
| --- | --- |

Kehittäjä:  Square Product Development Division 1
Julkaisija:  JP Square NA Square Electronic Arts EU Sony Computer Entertainment
Ohjaaja:  Yoshinori Kitase
Tuottaja:  Yoshinori Kitase
Käsikirjoittaja:  Kazushige Nojima Daisuke Watanabe Motomu Toriyama
Taiteilija:  Yusuke Naora Shintaro Takai
Säveltäjä:  Nobuo Uematsu Masashi Hamauzu Junya Nakano
Pelisarja:  Final Fantasy
Julkaistu:   17. marraskuuta 2009 PlayStation 2JP 19. heinäkuuta 2001NA 17. joulukuuta 2001AUS 17. toukokuuta 2002EU 24. toukokuuta 2002  Final Fantasy X/X-2 HD Remaster:  PlayStation 3, PlayStation VitaJP 26. joulukuuta 2013NA 18. maaliskuuta 2014EU 21. maaliskuuta 2014 PlayStation 4NA 12. toukokuuta 2015JP 14. toukokuuta 2015EU 15. toukokuuta 2015 Microsoft Windows  12. toukokuuta 2015 Nintendo Switch, Xbox One  16. huhtikuuta 2019 
Lajityyppi:  roolipeli
Pelimuoto:  yksinpeli
Ikäluokitus:  ELSPA: 11 ESRB: T  Virheellinen ESRB-arvo PEGI: 12
Alusta:  PlayStation 2, PlayStation 3, PlayStation Vita, PlayStation 4, Microsoft Windows
Lisenssi:  Suljettu lisenssi
Jakelumuoto:  DVD, Blu-ray, muistikortti
Lisää peliartikkeleitaVideopelien teemasivulla
Infobox OK     : 
Final Fantasy X (jap. ファイナルファンタジーX, Fainaru Fantajī Ten) on Squaren (nyk. Square Enix) kehittämä ja julkaisema Final Fantasy -sarjaan kuuluva roolipeli. Peli on julkaistu alun perin vuonna 2001 PlayStation 2:lle ja myöhemmin myös PlayStation 3:lle, PlayStation Vitalle, PlayStation 4:lle, Microsoft Windowsille, Nintendo Switchille ja Xbox Onelle Final Fantasy X/X-2 HD Remaster -nimisessä kokoelmassa, johon kuuluu myös pelin jatko-osa Final Fantasy X-2.
PlayStation 2:n tehot mahdollistivat pelin kehittämisen täysin kolmiulotteisiin maisemiin, joita ei aiemmissa osissa nähty. Lisäksi pelissä on ensimmäistä kertaa sarjan historiassa ääninäyttelyä, ja kasvojen liikkeet ovat selvästi tunnistettavissa.
Pelaaminen

Final Fantasy X:n taistelujärjestelmä on vuoropohjainen. Se kuitenkin eroaa perinteisestä vuoropohjaisesta taistelusta, sillä hahmot saavat vuoroja nopeutensa ja valitun toiminnon tai hyökkäyksen mukaan. Eri hyökkäykset vievät eri tavalla aikaa – esimerkiksi esineiden käyttö on nopeaa ja antaa usein hahmolle toisen vuoron heti perään, kun taas voimakkaat Overdrive-hyökkäykset siirtävät hahmon seuraavaa siirtoa usean vuoron päähän. Useimmat vastukset vaativatkin jonkinlaisen taistelustrategian ollakseen voitettavissa. Kuten pelisarjan aiemmissa osissa, myös Final Fantasy X:ssä on mahdollista kutsua erilaisia hirviöitä (Aeon) avuksi taisteluun. Aeonit ovat pelattavia hahmoja, jotka korvaavat pelaajan muun tiimin ollessaan taistelukentällä.
Pelaaminen > Overdrivet

Jokaisella hahmolla ja aeonilla on omat ainutlaatuiset Overdrive-hyökkäyksensä, joita voi käyttää vain kun hahmon Overdrive-palkki on täynnä. Alussa palkki täyttyy aina kun hahmo vahingoittuu, mutta pelin edetessä sen täyttymisperusteita voi vaihtaa. Erilaisia Overdrive-moodeja on yhteensä 17.
Pelaaminen > Kehityssysteemi

Final Fantasy X käyttää hahmojen kehitykseen Sphere Grid -nimistä pelilautaa. Lauta sisältää erilaisia solmuja (node), joiden välillä liikutaan taisteluissa kertyvien AP-taitopisteiden avulla. Solmut sisältävät lisäpisteitä hahmon eri ominaisuuksiin (HP, MP, strength, defense, magic, magic defense, agility, evasion ja luck) ja uusia kykyjä. Solmut pitää aktivoida erityisten pallojen (sphere) avulla, jotta niiden sisältämät pisteet tai kyvyt siirtyvät hahmolle. Palloja on kuutta päätyyppiä:
punaiset aktivointipallot, joilla aktivoidaan lisäpistesolmuja
avainpallot, joilla avataan lukkosolmuja
violetit pallot, joilla voi täyttää tyhjän solmun
keltaiset pallot, joilla voi aktivoida muiden hahmojen käytössä olevia solmuja
vaaleansiniset pallot, joilla voi siirtää hahmoa nopeasti paikasta toiseen
poistopallot, joilla voi tyhjentää solmun sisällön
Hahmoilla on kullakin omat alueensa laudalla. Alueiden rajoilla on lukkosolmuja, jotka voi avata samantasoisella avainpallolla. Avaamisen jälkeen solmusta tulee tyhjä, ja sen kautta pääsee kulkemaan. Pelin edetessä hahmot pääsevät liikkumaan toistensa alueilla, ja on mahdollista aktivoida koko lauta niin, että kaikki solmut ovat kaikkien hahmojen käytössä. Pelin PAL-versiossa pelaaja voi valita normaalin palloverkon tai expert-palloverkon. Expert-verkossa kaikki hahmot aloittavat keskeltä lautaa, ja alueiden välillä liikkuminen on helpompaa kuin normaalissa.
Pelaaminen > AP

Taistelun päättyessä hahmot saavat kokemuspisteiden tapaan toimivia toimintapisteitä (AP). Pisteiden kertyessä hahmo saa S.Lv -tasoja, jotka mahdollistavat liikkumisen Sphere Grid -laudalla. Hahmo saa AP:tä vain, jos se on osallistunut taisteluun. Kaikki taistelussa toimineet hahmot saavat AP:tä saman verran. Tämän vuoksi kannattaakin varsinkin voimakkaita vastustajia vastaan taistellessa iskeä jokaisella hahmolla ainakin kerran ja tämän jälkeen keskittyä pelaamaan vain parhaiten kehittyneillä.
Tarina > Hahmot

Pelin päähenkilö on Tidus, joka omassa todellisuudessaan oli Zanarkand Abes -joukkueessa pelaava blitzball-tähti. Spiraan jouduttuaan  hän lähtee Yunan matkaan ja pääsee tämän henkivartijaksi. Luonteeltaan Tidus on iloinen ja aluksi hieman lapsellinen, mutta tarinan edetessä hän aikuistuu. Tiduksen ase on miekka. Hän on hyvä taistelemaan ketteriä maavihollisia vastaan. Hän on yksi kolmesta hahmosta, jotka osaavat taistella veden alla.
Yuna on velho ja Besaidin kylän ylpeys. Yunan isä, ylivelho Braska kukisti Sinin kymmenen vuotta sitten, ja nyt Yuna seuraa hänen jalanjälkiään. Yuna on ainoa hahmo, joka voi kutsua aeoneja taisteluun. Hän on myös hyvä käyttämään valkoista magiaa ja tarvittaessa myös mustaa magiaa.
Lulu on Yunan henkivartija ja on tälle kuin isosisko. Lulu saattaa vaikuttaa joskus hieman kylmältä, mutta on erittäin kiintynyt Yunaan ja tekee parhaansa suojellakseen tätä. Hän käyttää erittäin tehokkaasti mustaa magiaa. Taisteluissa hänellä on mukanaan erilaisia nukkeja.
Wakka on blitzball-joukkue Besaid Aurochsien kapteeni. Joukkue ei ole voittanut yhtäkään ottelua yli kymmeneen vuoteen, mutta Wakka ei siitä välitä. Hän käyttää aseenaan blitzballia. Hän on ihastunut Luluun. Wakka inhoaa Al Bhedejä, koska hänen veljensä kuoli tämän käytettyä machinaa sodassa Siniä vastaan. Wakka myös noudattaa Yevonin opetuksia täysin. Wakkan pallo on tehokas lentäviä vihollisia vastaan, ja myös hän osaa taistella vedessä.
Kimahri on nuori Ronso-heimon soturi ja on toiminut Yunan vartijana pidempään kuin kukaan muu. Kimahri on erittäin vähäpuheinen ja aukaisee suunsa ainoastaan, jos asia on tärkeä. Aseenaan hänellä on keihäs. Kimahri osaa Lancet-kyvyllä omaksua käyttöönsä joitakin vihollisen erikoishyökkäyksistä. Kimahri menetti otsassaan olevan sarven tappelussa Biran-ronsoa vastaan kymmenen vuotta aiemmin, minkä seurauksena hän lähti Gagazet-vuorilta.
Rikku on nuori ja pirteä al bhed -heimon jäsen, joka on taitava machinan (koneiden) käyttäjä. Hänen isänsä Cid omistaa ilmalaivan, jonka Yuna kumppaneineen saa parikin kertaa käyttöönsä. Rikku on samaan aikaan sekä varas että alkemisti. Hän on kolmas vedessä taistelemaan pystyvä hahmo. Kaiken lisäksi Rikku pelkää ukkosta ja salamoita, eli hän potee astrafobiaa.
Auron toimi Braskan henkivartijana ja oli mukana, kun Sin tuhottiin kymmenen vuotta sitten. Tidus kuitenkin tuntee hänet omasta ajastaan, ja Auronin menneisyys onkin yksi pelin suuria mysteerejä. Tämä hiljainen mies on voimakas taistelija, joka käyttää aseenaan raskaita miekkoja, jotka ovat erittäin käteviä panssaroituja vihollisia vastaan.
Tarina > Äänirooleissa

| 0 | 1 | 2 |
| --- | --- | --- |
|  James Arnold Taylor  | … |  Tidus   |
|  Hedy Burress  | … |  Yuna   |
|  Paula Tiso  | … |  Lulu   |
|  John DiMaggio  | … |  Wakka, Kimahri   |
|  Tara Strong  | … |  Rikku   |
|  Matt McKenzie  | … |  Auron   |
|  Alex Fernandez  | … |  Seymour   |
|  Corey Burton  | … |  Tromell Guado   |
|  Candi Milo  | … |  Dona, Lucil, Pacce   |
|  Sherry Lynn  | … |  Shelinda   |
|  Tom Kenny  | … |  Rin, Wantz   |
|  Dee Bradley Baker  | … |  lordi Braska   |
Vastaanotto

Metacritic-kerääjäsivustolla pelillä on 92/100 pistettä.
KonsoliFINin arvostelussa Final Fantasy X sai arvosanan 5/5. Pelin tarinaa sanottiin yhtä pitkäksi ja mielenkiintoiseksi kuten sarjan aiemmissakin osissa. Laajan hahmokirjon nähtiin tuovan pelin maailmasta kauniin ja todentuntuisen, yhdessä kokonaan kolmiulotteisten ympäristöjen kanssa, jotka tekivät pelistä myös elokuvamaisemman.
Aiheesta muualla

Square Enixin virallinen verkkosivusto
Final Fantasy X MobyGamesissa (englanniksi)
Final Fantasy X Internet Movie Databasessa (englanniksi)
Final Fantasy -pelisarja
| --- | --- |
Pääsarja:   Final Fantasy  II  III  IV  V  VI  VII  VIII  IX  X  XI  XII  XIII  XIV  XIV: A Realm Reborn  XV  XVI 
Alasarjat:   Final Fantasy Crystal Chronicles  Compilation of Final Fantasy VII  Ivalice Alliance  Fabula Nova Crystallis Final Fantasy XIII 
Jatko-osat:   Final Fantasy X-2  Final Fantasy XII: Revenant Wings  Final Fantasy IV the After: Tsuki no Kikan  Final Fantasy XIII-2  Lightning Returns: Final Fantasy XIII 
Sivutarinat ja spin-off-pelit:   Mystic Quest  Final Fantasy Mystic Quest  Final Fantasy Tactics  Final Fantasy Tactics Advance  Dissidia: Final Fantasy  Dissidia 012 Final Fantasy  Dissidia Final Fantasy NT 
Uudelleenjulkaisut:   Final Fantasy I–II  Final Fantasy Origins  Final Fantasy I & II: Dawn of Souls  Final Fantasy Collection  Final Fantasy Anthology  Final Fantasy Chronicles 
Anime ja elokuvat:   Final Fantasy: Legend of the Crystals  Final Fantasy: The Spirits Within  Final Fantasy: Unlimited  Final Fantasy VII: Advent Children  Last Order: Final Fantasy VII  Kingsglaive 
Palloverkko.
British Academy Film Awards 2010

British Academy Film Awards 2010
21. helmikuuta 2010
Paras elokuva: 

The Hurt Locker
Paras brittielokuva: 

Fish Tank
Paras ohjaus: 

The Hurt Locker
Eniten palkintoja: 

The Hurt Locker (6)
Eniten ehdokkuuksia: 

The Hurt Locker (8)
An Education (8)
British Academy Film Awards 2010 oli 63:s Bafta-palkintogaala. Palkintoja jaettiin vuoden 2009 elokuville. Gaala järjestettiin 21. helmikuuta 2010.
Aiheesta muualla

Virallinen sivusto (englanniksi)
Hollolan keskiaikatapahtuma

Hollolan keskiaikatapahtuma on Hollolan kirkonkylässä parillisina vuosina järjestettävä keskiaikatapahtuma, jonka teemat vaihtelevat. Sen järjestää Hollolan keskiaikaseura Medium Aevum Hollolense ry.
Vuoden 2014 tapahtuma järjestettiin kymmenennen kerran Se järjestettiin 25.–27.7.2014.
Keskiaikatapahtumat

1997
1998
2000
2002
2004 teemana Pyhä Olavi, Olavi Haraldinpoika
2006 teemana Pyhä Yrjänä
2008 teemana Pyhä Hubertus
2010 teemana Pyhä Katariina Aleksandrialainen
2012 teemana Pyhä Lauri
2014 teemana Pyhä Kristoforos
2016
2018
Aiheesta muualla

Vuoden 2000 tapahtumasta 24 kuvaa (Arkistoitu – Internet Archive)
Keskiaika.fi
Hollola
| --- | --- |
Kyliä ja paikkoja:  Hakosilta • Hankaa • Hedelmätarha • Heinlammi • Herrala • Hälvälä • Kalliola • Kirkonkylä • Kukkila • Kukonkoivu • Laitiala • Länsi-Hollola • Messilä • Miekkiö • Noitala • Okeroinen • Paimela • Pyhäniemi • Sairakkala • Salpakangas • Sarva • Tennilä • Tiirismaa • Uskila • |Vaania • Vanhatalo • Vesala • Vesikansa
Luonto:  Hahmajärvi • Hammonjoki • Iso-Tiilijärvi • Keski-Tiilijärvi • Kiikunlähde • Kintterönsuon aarnimetsä • Kivijärvi • Kotajärvi • Kutajärvi • Kutajärven alue • Laasonpohja • Pirunpesä • Pähkinäkukkula • Riihikallio-Pilkanmäki • Sairakkalanjärvi • Tiirismaan luonnonsuojelualue • Työtjärvi • Vesijärvi • Vähä-Tiilijärvi
Nähtävyyksiä ja tapahtumia:  Herralan kylämuseo • Hiljaisuuden huone • Hollo ja Martta • Hollolan Hirvi • Hollolan keskiaikainen kivikirkko • Hollolan keskiaikatapahtuma • Hollolan kotiseutumuseo • Hollolan kunnantupa • Hälvälän ampumarata • Kapatuosia • Laitialan kartano • Linnamäki • Messilän kartano • Pyhäniemen kartano
Liikenne:  Herralan rautatieasema • Hollolan lentokenttä • valtatie 12 • kantatie 54 • seututie 296 • yhdystie 2955 • yhdystie 2956 • yhdystie 3173 • Launeen tie
Muuta:  Camping Messilä • Hollolan kunnanvaltuusto • Hollolan lukio • Hollolan seurakunta • Hollolan Sanomat • Hollolan Seutu • Hollolan vaakuna
British Academy Film Awards 2009

| Bafta-gaala 2009 |
| --- | --- |
Päiväys:  8. helmikuuta 2009
Paikka:  Royal Opera House, Lontoo
Juontaja:  Jonathan Ross
Kohokohtia
Paras elokuva:  Slummien miljonääri
Paras miespääosa:  Mickey Rourke The Wrestler – painija
Paras naispääosa:  Kate Winslet Lukija
Eniten palkintoja:  Slummien miljonääri (7)
Eniten ehdokkuuksia:  Slummien miljonääri ja Benjamin Buttonin uskomaton elämä (11)
 ← 2008  Bafta-gaala  2010 →
British Academy Film Awards 2009 oli 62:s Bafta-palkintogaala. Palkintoja jaettiin vuoden 2008 elokuville. Gaala järjestettiin Royal Opera Housessa Lontoossa 8. helmikuuta 2009.
Aiheesta muualla

Virallinen sivusto (englanniksi)
Hannibal Lecter

| Hannibal Lecter |
| --- | --- |
 Anthony Hopkins Hannibal Lecterinä  elokuvassa Uhrilampaat.
Luoja(t):  Thomas Harris
Näyttelijä(t):  Brian Cox (Psykopaatin jäljillä) Anthony Hopkins (Uhrilampaat, Hannibal, Punainen lohikäärme) Gaspard Ulliel ja Aaran Thomas (Nuori Hannibal) Mads Mikkelsen (Hannibal)
Ensi- esiintyminen:  Punainen lohikäärme
Henkilötiedot
Ammatti:  Psykiatri
Sukupuoli:  Mies
Suhteet
Sisarukset:  sisko Mischa Lecter, kuollut
Puoliso(t):  Lady Murasaki Rachel DuBerry Clarice Starling (kirjat) Alana Bloom (televisiosarja) Will Graham (televisiosarja)  Bedelia Du Maurier (televisiosarja)
Tädit ja sedät:  setä Robert Lecter, kuollut
Infobox OKNimi-testi OK: 
Hannibal Lecter on kirjailija Thomas Harrisin luoma kuvitteellinen hahmo, joka esiintyy hänen kirjoittamissaan romaaneissa Punainen lohikäärme, Uhrilampaat, Hannibal ja Nuori Hannibal sekä niihin pohjautuvissa elokuvissa ja televisiosarjassa. Hän on hyvin älykäs ja arvostettu psykiatri, mutta myös kannibalistinen sarjamurhaaja, joka tapettuaan ihmisen valmisti hänestä itselleen aterian. Kirjojen mukaan hänestä käytettiin lehdistössä lempinimeä Kannibaali-Hannibal (engl. Hannibal the Cannibal).
Elokuvissa Lecteriä ovat näytelleet Brian Cox (nimellä Hannibal Lecktor), Anthony Hopkins ja Gaspard Ulliel. Televisiosarjassa häntä esittää Mads Mikkelsen. Tunnetuimman roolityön tekee Hopkins, joka palkittiin suorituksestaan Oscar-palkinnolla.
Vaiheet > Nuori Hannibal

Romaanin Hannibal mukaan kreivi Hannibal Lecter syntyi vauraaseen aristokraattiperheeseen Liettuassa vuonna 1933. Hänen isänsä oli baltiansaksalainen kreivi, ja hänen äitinsä kuuluisan milanolaisen Visconti-suvun jälkeläinen. Tämän lisäksi hänellä on myös puolalaisia juuria. Hannibalin mainitaan olevan myös taiteilija Balthusin serkku, ja hänellä on nuorempi sisko Mischa Lecter. Hannibal osoitti älyllistä lahjakkuutta jo lapsena, ja hän muun muassa opiskeli omatoimisesti lukemaan neljävuotiaana ja puhui jo nuorena niin liettuaa kuin myöskin venäjää.
Kun Hannibal oli kahdeksanvuotias, hän joutuu pakenemaan kotilinnastaan Natsi-Saksan operaatio Barbarossan vuoksi perheensä omistamalle metsästysmajalle odottamaan sodan päättymistä. Kolme vuotta myöhemmin Neuvostoliiton armeijan panssarivaunu saapuu metsästysmajan edustalle, minkä seurauksena saksalainen Junkers Ju 87 -syöksypommittaja hyökkää kohti panssarivaunua. Tämän seurauksena tapahtuneessa räjähdyksessä Hannibal menettää vanhempansa, ja joutuu siskonsa Mischan kanssa liettualaisten sotilaiden vangeiksi. Mischa joutuu kannibalististen sotilaiden uhriksi, mutta Hannibal onnistuu pakenemaan. Hän selviytyy ankaran talven vaativista olosuhteista, mutta kevään tullen Neuvostoliiton sotilaat löytävät hänet vaeltamasta metsästä traumatisoituneena ja puhekykynsä menettäneenä. Lecterin suvun kotilinnasta on tällä välin tehty neuvostoliittolainen orpokoti, jonne myös Hannibal joutuu. Hän joutuu orpokodin muiden lasten kiusanteon ja orpokodin dekaanin hyväksikäytön kohteeksi, kunnes hänen setänsä Robert Lecter tulee noutamaan Hannibalin pois orpokodista luokseen Ranskaan.
Ranskassa Hannibal elää yhdessä setänsä ja tämän japanilaisen vaimon, Murasakin kanssa. Robertin menehtyessä sydänkohtaukseen Hannibal jää kaksin Murasakin kanssa. Vuonna 1946 kolmetoistavuotias Hannibal tappaa ensimmäisen kerran ihmisen, koska rasistinen teurastaja nimeltä Paul Momund on loukannut Murasakia, ja Hannibal kostaa tapahtuneen tappamalla Momundin. Häntä epäillään murhasta, mutta hän ei joudu vastuuseen teoistaan. Kahdeksantoistavuotias Hannibal pääsee opiskelemaan lääketiedettä nuorimpana henkilönä Ranskan historiassa vuonna 1951. Opintojensa ohella hän suorittaa gastronomisia kokeilujaan, ja alkaa yksitellen jäljittää ja tappaa sotilaita, jotka murhasivat hänen siskonsa vuosia aiemmin. Hän myös rakastuu Murasakiin, mutta Hannibalin todellisen luonteen paljastuttua tämä ei halua olla enää tekemisissä Hannibalin kanssa. Tämän johdosta Hannibal matkustaa Kanadaan tappamaan viimeisen sotilaan ja jatkaa sieltä matkaansa Yhdysvaltoihin.
Vaiheet > Baltimore, Maryland, 1975

Muutettuaan Yhdysvaltoihin 1970-luvulla Lecter avaa psykiatrisen klinikan Baltimoressa, Marylandissa. Hänestä tulee Baltimoren alueen seurapiirien johtava hahmo ja suuresti arvostettu psykiatri, jonka todellinen murhaajan luonne kätkeytyy hänen karismaattisen olemuksensa alle. Vuonna 1975 hänet tuomitaan yhdeksän ihmisen murhasta.
Hannibalin uhreilta oli poistettu muun muassa haima, josta Hannibal teki ateriansa. Vain kaksi hänen uhreistaan selvisi hengissä.. Kirjassa Hannibal heidän henkilöllisyyksikseen paljastuvat miljonääri Mason Verger ja tämän sisko Margot. Lisäksi FBI:n agentti Will Graham, joka sai Lecterin kiinni, kärsi vammoja. Kirjassa Punainen lohikäärme kerrotaan, kuinka Lecter ehti ennen pidätystä viiltää Grahamin vatsan auki mattoveitsellä, mutta hänet onnistuttiin pelastamaan. Lecterin pidätys on esitetty elokuvan Punainen lohikäärme alussa.
Oikeudessa valamiehistö totesi Lecterin mielenvikaiseksi, ja hänet siirrettiin vankimielisairaalaan. Näin Lecter vältti kuolemantuomion. Hänen vaarallisuutensa kuitenkin tiedettiin alusta alkaen, sillä hänen kanssaan noudatettiin äärimmäistä varovaisuutta.
Vaiheet > Punainen lohikäärme

FBI:n profiloija Will Graham, joka alun perin pidätti Lecterin, pyytää tältä apua Francis Dolarhyde -nimisen sarjamurhaajan nappaamisessa. Lehdistö käyttää Dolarhydesta nimitystä Hammaskeiju, mutta hän itse suosii nimeä Punainen lohikäärme. Graham saa tietää Dolarhyden ihailevan Lecteriä ja lähettäneen tälle kirjeen nimimerkillä ”Salainen ihailija”. Lecterin pitäisi vastata viestiin National Tattler -lehden palstalla salakielisenä. Hänen käyttämäänsä kirjakoodia ei kuitenkaan pystytä murtamaan ennen lehden joutumista painettavaksi ja viesti julkaistaan sellaisenaan epäilyksien välttämiseksi. Kun seuraavana päivänä koodi saadaan murrettua, käy ilmi, että Lecter on antanut Dolarhydelle Grahamin osoitteen. Rangaistukseksi tästä vankimielisairaalan johtaja Chilton takavarikoi Lecterin kirjat.
Elokuvissa Psykopaatin jäljillä ja Punainen lohikäärme Graham onnistuu nappaamaan Dolarhyden (Psykopaatin jäljillä -elokuvassa Dollarhyde) ilman suuria vahinkoja, mutta kirjassa Dolarhyde puukottaa häntä kasvoihin pahasti. Viimeinen maininta Lecteristä kirjassa on, kun FBI:n osaston johtaja Jack Crawford löytää Lecterin Grahamille lähettämän kirjeen, jossa hän kertoo ajattelevansa tätä usein ja heidän molempien saaneen rangaistuksensa. Lecterin rangaistus oli kirjojen menettäminen. Uhrilampaissa Grahamin kerrotaan elävän edelleen Floridassa vahvasti alkoholisoituneena.
Vaiheet > Uhrilampaat

FBI:n osastonjohtaja Jack Crawford lähettää opiskelija Clarice Starlingin laatimaan Lecterin psykologista profiilia. Kesken haastattelun käy ilmi, että Lecterillä on tietoja uudesta sarjamurhaajasta, joka käyttää itsestään nimeä Buffalo Bill. Lecterin vartijana toimii tuolloin asiansa osaava Barney Matthews, joka ei huolellisuutensa ansiosta ole antanut Lecterille tilaisuutta yrittää pakoa. Lecterin ja Starlingin väliset keskustelut muodostuvat kirjan aikana merkittäväksi osaksi tutkimusta. Lecter vaatii, että Starling paljastaa hänelle tietoja omasta elämästään vastineeksi hänen tiedoistaan Buffalo Billistä.
Vankimielisairaalan johtaja Chilton uskoo olevansa Lecteriä älykkäämpi ja yrittää hankkia itselleen ylennyksen. Buffalo Bill kidnappaa osavaltion kuvernöörin tyttären, jonka jälkeen Chilton lupaa tälle saavansa Lecterin paljastamaan murhaajan henkilöllisyyden. Lecter viedään pois sairaalasta väliaikaiseen selliin, jonka turvatoimet ovat joustavammat. Hän saa käsirautansa auki kehittämällään tiirikalla, tappaa kaksi vartijaansa ja onnistuu pakenemaan Etelä-Amerikkaan. Hänen antamansa tiedot auttavat kuitenkin Starlingia pidättämään Buffalo Billin, eli oikealta nimeltään Jame Gumbin. Viimeisenä kirjassa Lecter soittaa Starlingille onnitellakseen tätä.
Vaiheet > Hannibal

Pakonsa jälkeen Hannibal muuttaa Firenzeen ja käyttää nimeä tohtori Fell. Hän surmaa firenzeläisen historiallisen kirjaston Biblioteca Capponin kuraattorin ja saa itselleen tämän viran. Hannibal muuttaa kasvojensa muotoa silikonilla, kampaa hiuksensa eri tavalla kuin ennen ja alkaa käyttää silmälaseja.
Rikas sianlihatehtailija ja Lecterin entinen uhri Mason Verger lupaa hänestä kolmen miljoonan dollarin palkkion. Firenzen poliisipäällikkö Pazzi saa vihiä Lecteristä ja päättää ilmoittaa hänestä Vergerille, eikä poliisille. Kun poliisipäällikkö kerää todisteita kuraattorin todellisesta henkilöllisyydestä, yksi ihminen kuolee. Lopulta Lecter aavistaa ansan ja toisen pakonsa yhteydessä tappaa kolme ihmistä, muun muassa Pazzin. Tämän jälkeen hän matkustaa takaisin Yhdysvaltoihin tavatakseen vaikeuksiin joutuneen Clarice Starlingin.
Yhdysvalloissa Vergerin miehet saavat Lecterin kiinni, kun tämä on viemässä Starlingille syntymäpäivälahjaa. Verger aikoo syöttää Lecterin erityisesti tehtävää varten koulutetuille sioilleen. Starling kuitenkin saapuu Vergerin kartanoon ja vapauttaa Lecterin. Lecter neuvoo Vergerin siskoa Margotia, jonka tyttöystävälle Mason ei ole suostunut antamaan siemennestettä lasta varten, tappamaan Masonin ja lupaa ottaa syyn tästä omille niskoilleen.
Lecter pelastaa tajunsa menettäneen Starlingin ja ottaa hänet vangikseen seuraaviksi kuukausiksi. Heidän välilleen muodostuu rakkaussuhde ja he tappavat yhdessä Starlingia vihaavan FBI-johtaja Krendlerin. Kirjan Hannibal lopussa he ovat Buenos Airesissa katsomassa oopperaa. Barney Matthews näkee sattumalta heidät siellä ja lähtee kauhuissaan nopeasti pois Argentiinasta.
Elokuvaversiossa kirjaa on muutettu runsaasti. Mason Vergerin sisko Margot ja Lecterin entinen vartija Barney Matthews, joilla on kirjassa merkittävä rooli, on kokonaan poistettu. Loppua on muutettu siten, että Lecter pääsee karkuun, mutta joutuu hylkäämään Starlingin, joka ei halua lähteä hänen mukaansa.
Vaiheet > Hannibal (televisiosarja)

Televisiosarjan ensimmäisten kausien tapahtumat on ajoitettu aikaan ennen Punaisen lohikäärmeen tapahtumia. FBI:n käyttäytymistieteen osaston johtaja  Jack Crawford pyytää FBI:n erikoisagentin Will Grahamin tutkimaan kahdeksan tytön murhaa. Tutkimusryhmään otetaan myös avuksi oikeuspsykiatri Hannibal Lecter. Sarjan toisella kaudella Will Grahamia on syytettynä useista murhista ja Lecter korvaa hänet FBI:n rikospaikka-avustajana.
Triviaa

Lecterin suosikkimusiikkia ovat Bachin Goldberg-muunnelmat, jotka soivat hänen pakonsa taustalla Uhrilampaissa.
Lecter on hienostunut ja sivistynyt mies sekä etevä piirtäjä ja taidehistorian tuntija. Hän tuntee hyvin viinit, rakastaa kalliita autoja ja on myös loistava kokki. Toisaalta hänen esteettiset ja moraaliset katsantonsa ovat verraten jyrkkävalöörisiä, eikä hän oleta oikeuslaitoksen tai yhteiskunnan toteuttavan näillä aloilla selväpiirteistä oikeutta.
Lecterillä on toisessa kädessään ylimääräinen keskisormi, mikä on hyvin harvinaista. Pakonsa jälkeen hän poistatti sormen, mikä käy ilmi kirjassa Hannibal. Hänellä on sormestaan muistona toisessa kädessään viides rystynen. Elokuvissa tai televisiosarjassa ylimääräistä sormea ei ole.